BA เพิ่มมาตรการเฝ้าระวัง-ป้องกันไวรัสเมอร์สทุกเส้นทางบิน
BA เพิ่มมาตรการเฝ้าระวังและป้องกันไวรัสเมอร์สทุกเส้นทางบิน
22 มิ.ย. 2558

บริษัท การบินกรุงเทพ จำกัด (มหาชน) หรือ BA หรือ สายการบินบางกอกแอร์เวย์ส ระบุว่า บริษัทได้ประกาศแจ้งมาตรการเฝ้าระวังและป้องกันไวรัสเมอร์ส MERS-CoV เพื่อสร้างความเชื่อมั่นให้กับผู้โดยสาร โดยให้ทุกสถานีในเส้นทางบินของบางกอกแอร์เวย์ส ติดตามและปฏิบัติตามคำแนะนำหรือมาตรการต่างๆ จากหน่วยงานภาครัฐและท่าอากาศยานของแต่ละประเทศและอย่างใกล้ชิด
ตลอดทั้งให้ทำการแจ้งกลับมายังส่วนบริหารจัดการภาวะวิกฤตและรองรับภาวะฉุกเฉินของสายการบินฯ ทราบ เพื่อกำหนดมาตรการรองรับให้สอดคล้อง ซึ่งมาตรการในการเฝ้าระวังและป้องกันการระบาดของเชื้อไวรัส MERS-CoV ของบางกอกแอร์เวย์สอยู่ในระดับเดียวกับมาตรการของหน่วยงานภาครัฐ โดยอ้างอิงจากประกาศหรือคำแนะนำที่ออกโดยหน่วยงานภาครัฐหรือการท่าอากาศยานแห่งประเทศไทย
ทั้งนี้ บางกอกแอร์เวย์ส ยังได้เพิ่มมาตรการต่างๆ เพื่อป้องกันการระบาดของเชื้อ อาทิ การเพิ่มรอบความถี่การทำความสะอาดภายในอากาศยาน ณ ท่าอากาศยานสุวรรณภูมิแบบละเอียดทุกลำ และได้จัดเตรียมอุปกรณ์ป้องกันการแพร่เชื้อ เช่น หน้ากากอนามัย และ เจลล้างมือ รวมทั้งการให้ความรู้เกี่ยวกับโรคไวรัสเมอร์ส  แก่พนักงานที่ปฏิบัติงานใกล้ชิดกับผู้โดยสารโดยตรง
อย่างไรก็ตาม ในกรณีที่มีการประกาศพื้นที่เสี่ยงเพิ่มเติมหรือหากพบมีผู้ป่วยต้องสงสัยและยืนยันการติดเชื้อไวรัสเมอร์ส MERS-CoV เดินทางบนเที่ยวบินของบางกอกแอร์เวย์ส สายการบินฯ จะปฏิบัติตามแผนการแจ้งเหตุและจะดำเนินการทำความสะอาดและฆ่าเชื้อเครื่องบินที่มาจากประเทศเสี่ยงหรือเที่ยวบินที่มีผู้ป่วยต้องสงสัยโดยทันที